钦定古今图书集成/历象汇编/庶征典/第171卷 > 王充论衡 > 《白鹿赋》〈有序〉夏言
## 钦定古今图书集成/历象汇编/庶征典/第171卷 > 王充论衡 > 《白鹿赋》〈有序〉夏言

皇上龙飞之一纪，承天建极，骏德鸿烈，震曜宇宙，巍乎炳然，与二帝三王同盛。于是休气充塞，祯祥并臻，诸福之物，应德而见。乃献岁嘉月，有白鹿至自灵宝。太子太保、礼部尚书臣言拜手稽首曰：“夫白鹿者，百禄也。岂非我皇受禄于天之庆哉？” 谨献赋曰：

“繄金方之灵兽，产中岳之神区。按《祥经》以验物，表圣
代之休符。孕瑶光以成象，输北海而应图。乍腾倚于
山椒，忽振迅于天衢。彼积寿于千龄，毳将苍而变白。
角未茁而已然，实气化之所殖。挺玉质以霜莹，耀晶
荧之正色。超崄绝而星奔，野呦呦而苹食。度朝关于
函谷，弭夕驾于瑶池。谢仙寰之岑寂，望帝阙而来仪。
跄百兽而率舞，衎嘉宾而赋诗。”感明王之在御，岂虞
罗之可羁。昔飞黄服皂于轩图，凤鸟雝鸣于舜治。商
运启而白狼游，汉道亨而天马至。遇涂山之素乌，贡
越裳之皓雉。纷荣烛于往牒，并垂光于来祀。“矧皇极
之丕建，协鸿化于神明。敻《登三》而《咸》五，与《泰初》而齐
名。宜祯祥之总萃，显不世之休征。保”灵祚之孔殷，来
百禄而是膺。遂作颂曰：“圆宰眷命兮景福臻，神物乃
至兮孚皇仁。登献祖庙兮芳苾陈，鸿祯协应兮当上
春。周南麟趾兮歌振振，于皇万年兮主百神，永符宝
祚兮光日新。”